বাংলার ফুটবলের স্বার্থে টেকনো ইন্ডিয়া-ম্যান সিটি মউ

কলকাতা: বাংলার ফুটবলের উন্নয়নে হাত বাড়াল ইংল্যান্ডের অন্যতম সফল ক্লাব ম্যাঞ্চেস্টার সিটি (Manchester City)। মুখ্যমন্ত্রী মমতা বন্দ্যোপাধ্যায় (CM Mamata Banerjee) লন্ডন সফরে রয়েছেন, তারই মাঝে ম্যান সিটির সঙ্গে মৌ চুক্তিতে স্বাক্ষর করল টেকনো ইন্ডিয়া গ্রুপ (Techno India Group)। কিছুদিন আগেই সন্তোষ ট্রফিতে চ্যাম্পিয়ন্স হয়েছিল বাংলা। রবি হাঁসদাদের সেই কীর্তিকে এগিয়ে নিয়ে যেতে একযোগে কাজ করবে সিটি এবং টেকনো ইন্ডিয়া।

লন্ডনে (London) মউ চুক্তি স্বাক্ষর অনুষ্ঠানে মমতা তো যেতে পারেননি, তবে উপস্থিত ছিলেন ম্যান সিটির শীর্ষ আধিকারিকরা এবং টেকনো ইন্ডিয়া গ্রুপের চেয়ারম্যান সত্যম রায়চৌধুরী। সিটি ক্লাবের তরফে মুখ্যমন্ত্রীকে এক জার্সি উপহার দেওয়া হয়।

আরও পড়ুন: সুন্দরবনে এবার দুয়ারে জেলা শাসক

কলকাতায় টেকনো ইন্ডিয়া গ্রুপের সঙ্গে একটি ফুটবল স্কুল খোলার কথা রয়েছে এর্লিং হালান্ড, ফিল ফোডেনদের ক্লাবের। ভারতের এই প্রথম এমন ফুটবল স্কুলে থাকব অত্যাধুনিক প্রশিক্ষণ ব্যবস্থা। সারা দেশ থেকে ফুটবল খেলায় উৎসাহী শিশু-কিশোররা এখানে যোগ দিতে পারবে। জানা যাচ্ছে, দক্ষিণ-এশিয়ায় এটিই ম্যান সিটির প্রথম পদক্ষেপ।

মউ চুক্তি স্বাক্ষরিত হওয়ার পর মুখ্যমন্ত্রী বলেন, “ইংল্যান্ডের সঙ্গে আমাদের আবেগের সম্পর্ক। আপনারা জানেন বাংলা কতটা ফুটবল ভালোবাসে। কতটা ক্রিকেট ভালোবাসে। বাংলার তিনটি ক্লাব ভীষণ গুরুত্বপূর্ণ। ইস্টবেঙ্গল, মোহনবাগান, মহামেডান। আরও অনেক ক্লাব আছে। আমি সবার জন্য গর্বিত। আমি খুশি যে সত্যমরা এই চুক্তি করল।”